Broj: 711-I-1756-P-274-19/21-09-11

Zagreb, 1. listopada 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. i članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **u predmetu** **dužnosnika Zlatka Pinjuha, općinskog načelnika Općine Čeminac**,na 144. sjednici, održanoj dana 4. listopada 2021.g., donosi sljedeću:

**ODLUKU**

1. **Pokreće se postupak za odlučivanje o sukobu interesa protiv dužnosnika Zlatka Pinjuha, općinskog načelnika Općine Čeminac, zbog moguće povrede članka 7.** **podstavka c) ZSSI-a, koja proizlazi iz podnošenja Zamolbe Općinskom vijeću Općine Čeminac da plaćanje troškova pravosudnih postupaka koji se vode protiv dužnosnika Zlatka Pinjuha, zbog sumlji da je u svojstvu općinskog načelnika poduzimao radnje na teret Proračuna Općine Čeminac čime je Općini nanesena šteta od najmanje 63.000,00 kn, preuzme Općina Čeminac, a što bi predstavljalo zlouporabu prava koja proizlaze iz obnašanja navedene dužnosti.**
2. **Poziva se dužnosnik Zlatko Pinjuh da u roku od 15 dana od dana primitka ove Odluke dostavi Povjerenstvu očitovanje na razloge pokretanja ovog postupka, kao i na ostale navode iz obrazloženja ove odluke.**

Obrazloženje

Člankom 3. stavkom 1. podstavkom 39. ZSSI-a propisano je da su gradonačelnici, općinski načelnici i njihovi zamjenici dužnosnici u smislu ZSSI-a. Uvidom u Registar dužnosnika utvrđeno je da je Zlatko Pinjuh obnašao dužnost općinskog načelnika Općine Čeminac u mandatima 2014.-2017.g. i 2017.-2021. te u aktualnom mandatu od 24. svibnja 2021.g. Stoga je Zlatko Pinjuh, povodom obnašanja navedenih dužnosti, obvezan postupati sukladno odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku.

Dana 11. rujna 2019.g. na portalu tportal.hr izašao je članak naslova „Apsurdno: Baranjska općina platit će odvjetnika načelniku kojega terete da ju je oštetio za najmanje 63.000 kuna“. U predmetnom članku autor navodi da će Općina Čeminac platiti sve odvjetničke troškove općinskom načelniku dr. Zlatku Pinjuhu vezane uz nedavnu akciju USKOK-a pokrenutu zbog sumnje da je, kao načelnik općine, u dogovoru sa svojim sinovima te predsjednikom Općinskog vijeća, poduzimao radnje kako bi im omogućio da se materijalno okoriste na teret općinskog proračuna, čime je Općini nanesena šteta od najmanje 63.390 kuna. Za takvu odluku glasali su vijećnici ove baranjske općine na posljednjoj sjednici. U članku se dalje navodi kako je općinski načelnik Pinjuh potvrdio kako je odluka o plaćanju odvjetničkih troškova donesena na njegovu zamolbu te rekao kako je riječ o političkom procesu kojemu je cilj samo rušenje legalno izabrane općinske vlasti i postavljanje poslušnika, što se, kako dodaje, neće dogoditi.

Povjerenstvo je od Općine Čeminac zatražilo očitovanje je li Općina Čeminac i/ili Općinsko vijeće Općine Čeminac donijelo odluku da se iz Proračuna Općine Čeminac plate troškovi odvjetničkog zastupanja dužnosnika Zlatka Pinjuha u postupku USKOK-a koji se spominje u predmetnom novinskom članku, je li dužnosnik Zlatko Pinjuh predložio donošenje gore navedene Odluke i je li Općina Čeminac po gore navedenoj odluci platila troškove odvjetničkog zastupanja.

Općina Čeminac je dana 20. studenog 2019.g. dostavila očitovanje, KLASA: 711-01/19-01/0004 URBROJ: 2100/05-02-19-2 od 13. studenog 2019.g., u kojem se navodi kako je Općinsko vijeće Općine Čeminac na 22. sjednici dana 6. rujna 2019.g. donijelo Odluku o preuzimanju obveze podmirenja pravosudnih troškova načelnika Općine Čeminac. Načelnik Zlatko Pinjuh, kako se u očitovanju navodi, nije podnio prijedlog. U očitovanju se dalje navodi kako Općina Čeminac po navedenoj odluci do sada nije platila nikakve pravosudne troškove. U prilogu je dostavljena Odluka o preuzimanju obveza podmirenja pravosudnih troškova načelnika Općine Čeminac od 6. rujna 2019.g. i Zapisnik sa 22. sjednice Općinskog vijeća Općine Čeminac od 6. rujna 2019.g.

Gore navedenom Odlukom o preuzimanju obveza podmirenja pravosudnih troškova Općinsko vijeće Općine Čeminac je odlučilo podmiriti obveze pravosudnih troškova načelnika Općine Čeminac. Odluka je donesena na 22. sjednici Vijeća 6. rujna 2019.g. a stupa na snagu osmog dana od objave u Službenom glasniku Općine Čeminac. Odluku potpisuje predsjednik Općinskog vijeća Mario Kralj.

Uvidom u Zapisnik sa 22. sjednice Općinskog vijeća Općine Čeminac od 6. rujna 2019.g. utvrđeno je kako je na istoj prisutno 11 vijećnika i 3 odsutna. Između ostalih nazočnih sjednici je bio prisutan i dužnosnik Zlatko Pinjuh, općinski načelnik Općine Čeminac. Pod točkom 8. dnevnog reda – Slobodna riječ Općinsko vijeće je razmatrao zamolbe te donijelo odluke u odnosu na 5 slučajeva. Pod točkom 5. se navodi kako Općinsko vijeće većinom, sa 8 glasova „za“, 2 glasa „protiv“ te 1 suzdržanim glasom donosi Odluku o preuzimanju obveze podmirenja pravosudnih troškova načelnika Općine Čeminac.

Na dodatno traženje Općina Čeminac dostavlja očitovanje, KLASA: 711-01/19-01/0004 URBROJ: 2100/05-04-20-4 od 6. srpnja 2020.g., u kojem se navodi kako se u prilogu dostavlja Zamolba dr. Zlatka Pinjuha, općinskog načelnika Općine Čeminac, za plaćanje troškova pravosudnih postupaka od 6. rujna 2019.g.

Uvidom u gore navedenu Zamolbu utvrđeno je kako je istu podnio Zlatko Pinjuh, kao općinski načelnik, sa vlastoručnim potpisom i pečatom Općine. Ista je naslovljena na Općinsko vijeće Općine Čeminac, n/p predsjednika Vijeća, a zaprimljena je službeno 6. rujna 2019.g. pod brojem KLASA: 022-02/19-01/0004 URBROJ: 06-09-19-1. Zamolbom se traži plaćanje troškova pravosudnih postupaka u predmetima u kojima je Zlatko Pinjuh u funkciji načelnika opterećen troškovima tih postupaka. U obrazloženju zamolbe dužnosnik navodi kako obnaša dužnost od 2014.g. i u tom periodu nastali su veliki troškovi koje je sam osobno plaćao a koji su plod političkih igara s ciljem promjene vlasti. Dalje se navodi kako je sada prisutna političko-policijska i medijska hajka potpomognuta USKOK-om za koju je dostavio dokumente koji dokazuju da je u tom slučaju sve čista izmišljotina konstruirana na neistinama bivše pročelnice koja je svjedok USKOK-a. Obzirom na navedeno moli Općinsko vijeće da zamolbu uvaži jer troškovi koji se na ovakav način stvaraju iscrpljuju njegovu financijsku situaciju.

Člankom 7 podstavkom c) ZSSI-a propisano je da je dužnosnicima zabranjeno zlouporabiti posebna prava dužnosnika koja proizlaze ili su potrebna za obavljanje dužnosti.

Člankom 20. stavkom 3. ZSSI-a propisano je da obveze koje za dužnosnika proizlaze iz članka 7. ZSSI-a počinju danom stupanja na dužnost i traju dvanaest mjeseci od dana prestanka obnašanja dužnosti.

Zakonom o lokalnoj i područnoj (regionalnoj) samoupravi („Narodne novine“ broj: 33/01., 60/01., 129/05., 109/07., 125/08., 36/09., 36/09., 150/11., 144/12., 19/13., 137/15., 123/17., 98/19. i 144/20.) propisano je da je izvršno tijelo jedinice lokalne i jedinice područne (regionalne) samouprave u općini općinski načelnik, u gradu gradonačelnik i u županiji župan. Općinski načelnik tako priprema prijedloge općih akata, izvršava ili osigurava izvršavanje općih akata predstavničkog tijela, usmjerava djelovanje upravnih tijela jedinice lokalne samouprave u obavljanju poslova iz njihovoga samoupravnog djelokruga te nadzire njihov rad, upravlja nekretninama i pokretninama u vlasništvu jedinice lokalne samouprave kao i njezinim prihodima i rashodima, u skladu sa zakonom i statutom, odlučuje o stjecanju i otuđivanju nekretnina i pokretnina jedinice lokalne samouprave i drugom raspolaganju imovinom u skladu s ovim Zakonom, statutom jedinice i posebnim propisima, imenuje i razrješuje predstavnike jedinice lokalne samouprave u tijelima javnih ustanova, trgovačkih društava i drugih pravnih osoba iz članka 35. stavka 1. točke 5. navedenog Zakona, osim ako posebnim zakonom nije drugačije određeno te obavlja i druge poslove utvrđene zakonom i statutom.

Temeljni financijski akt jedinice lokalne i područne (regionalne) samouprave je proračun. Općinski načelnik, gradonačelnik, odnosno župan, kao jedini ovlašteni predlagatelj, dužan je utvrditi prijedlog proračuna i podnijeti ga predstavničkom tijelu na donošenje u roku utvrđenom posebnim zakonom. Proračun donosi predstavničko tijelo jedinice lokalne i područne (regionalne) samouprave u skladu s posebnim zakonom.

Člankom 73. navedenog Zakona propisano je kako predstavničko tijelo općine, grada i županije u svom samoupravnom djelokrugu donosi odluke i druge opće akte, u skladu sa svojim statutom. Prije nego što stupi na snagu opći akt obavezno se objavljuje u službenom glasilu jedinice. Općinski načelnik, gradonačelnik i župan, sukladno članku 74. navedenog Zakona, osiguravaju izvršavanje općih akata predstavničkog tijela na način i u postupku propisanom statutom jedinice lokalne, odnosno područne (regionalne) samouprave te nadziru zakonitost rada upravnih tijela koja obavljaju poslove iz samoupravnog djelokruga jedinice lokalne, odnosno područne (regionalne) samouprave.

Slijedom gore navedenog Povjerenstvo je steklo saznanja kako su protiv dužnosnika Zlatka Pinjuha pokrenuti pravosudni postupci u kojima ga se tereti da je u svojstvu općinskog načelnika poduzimao radnje na teret Proračuna Općine Čeminac čime je Općini nanesena imovinska šteta. Radi se dakle o osobnoj kaznenoj odgovornosti dužnosnika pa iniciranje (Zamolba) dužnosnika da se iz Proračuna jedinice lokalne samouprave, na čijem je čelu, snose trškovi koje dužnosnik u navedenim postupcima ima ukazuje na moguću zlouporabu prava koja proizlaze iz obnašanja navedene dužnosti, što bi predstavljalo zabranjeno djelovanje dužnosnika, propisano člankom 7. podstavkom c) ZSSI-a.

Slijedom navedenog, Povjerenstvo je donijelo odluku kao što je navedeno u točki I. izreke.

Sukladno članku 39. stavka 3. ZSSI-a poziva se dužnosnik Zlatko Pinjuh da u roku od 15 dana od dana primitka ove odluke dostavi Povjerenstvu pisano očitovanje u odnosu na razloge pokretanja ovog postupka, kao i na ostale navode iz obrazloženja odluke, te da Povjerenstvu dostavi svu relevantnu dokumentaciju kojom raspolaže.

 PREDSJEDNICA POVJERENSTVA

 Nataša Novaković, dipl. iur.

**Dostaviti:**

1. Dužnosnik Zlatko Pinjuh, elektroničkom dostavom
2. Objava na internetskoj stranici Povjerenstva
3. Pismohrana